Ο Γεώργιος Νούνεσης ολοκληρώνει την δεύτερη θητεία του ως Διευθυντής και Πρόεδρος του ΔΣ του Εθνικού Κέντρου Έρευνας Φυσικών Επιστημών «Δημόκριτος» τον Ιούνιο του 2025. Στον «Δημόκριτο» πιστώνεται την μεγάλη στροφή του Κέντρου προς αναδυόμενες τεχνολογίες με την εκρηκτική ανάπτυξη προγραμμάτων τεχνητής νοημοσύνης, την ίδρυση του Ινστιτούτου Κβαντικής Υπολογιστικής και Κβαντικής Τεχνολογίας καθώς και την δημιουργία υποδομών για προηγμένες ψηφιακές κατασκευές (advanced digital manufacturing). Πιστώνεται επίσης την μεγάλη αύξηση δραστηριοτήτων μεταφοράς τεχνολογίας με την προσέλκυση ιδιωτικών κεφαλαίων, την υποστήριξη της deep-tech νεοφυούς επιχειρηματικότητας και τη στενή συνεργασία με το Ελληνικό Κέντρο Αμυντικής Καινοτομίας. Παράλληλα, την περίοδο 2021-2025 υπήρξε Αναπληρωτής Προέδρος του Ελληνικού Κέντρου Διαστήματος.

Σπούδασε Φυσική στο Εθνικό και Καποδιστριακό Πανεπιστήμιο Αθηνών και πήρε το Διδακτορικό του στη Σχολή Φυσικής και Αστρονομίας του University of Minnesota. Εργάστηκε ως Ερευνητής στο Τμήμα Χημείας και στο Center for Materials Science and Engineering στο MIT καθώς και στο Francis Bitter National Magnet Laboratory. Από το 2002 είναι Διευθυντής Ερευνών στο Εργαστήριο Βιομοριακής Φυσικής στον Δημόκριτο. Έχει εργαστεί ως Προσκεκλημένος Καθηγητής στο Τμήμα Χημείας του Πανεπιστημίου Bordeaux I, ως Προσκεκλημένος Ερευνητής στο Centre de Recherche Paul Pascal στο CNRS της Γαλλίας και ως σύμβουλος τεχνολογίας διεθνών οργανισμών επιχειρήσεων.